text: Horsens-firma fyret af Fynbus
  25 oktober 2014 kl. 08.12
  Horsens-firmaet Carigo får ikke mere kørsel på Fyn. Det skriver Fyens Stiftstidende.
  Fynbus har onsdag med omgående virkning opsagt sin kontrakt med Horsens-firmaet Carigo, der kører flextrafik for Fynbus, som er ejet af de ti fynske kommuner og Regions Syddanmark. Det skriver Fyens Stiftstidende.
  Opsigelsen vedrører 13 biler og gælder al kørsel på Fyn, og den kommer i kølvandet på en tilbundsgående kontrol, som Odense Kommunes Kontrolenhed og Fynbus selv har foretaget.
  Fyens Stiftstidende har i de forgangne uger afdækket, hvordan chauffører i firmaet er blevet underbetalt. Flere af chaufførerne har siden hjulpet kontrol-enheden med deres oplysninger.
  Det er Odense Kommune, der har indstillet, at Fynbus fyrede Carigo, og samme konklusion kom trafikselskabet til.
  I en pressemeddelelse skriver Fynbus:
  - Der er flere årsager til ophævelsen. Carigo har ikke leveret en påbudt skriftlig redegørelse, som FynBus har ønsket, og herudover mangler FynBus at se dokumentation for forskellige forhold, herunder erhvervskørekort, førstehjælpskursus og taxakursus.
  Fynbus' bestyrelse blev orienteret på bestyrelsesmødet onsdag.
  